**UNIUNEA NAŢIONALĂ A BAROURILOR DIN ROMÂNIA**

**CONGRESUL AVOCAŢILOR**

**BUCUREŞTI, 25 – 26 MARTIE 2016**

**HOTĂRÂREA NR. 09**

*Congresul Avocaților, întrunit la 25 – 26 martie 2016 în București, constituit în conformitate cu dispozițiile art. 62 alin. (1) din Legea nr. 51/1995 pentru organizarea și exercitarea profesiei de avocat, republicată, cu modificările și completările ulterioare, precum și ale art. 15 alin. (3) din Regulamentul de organizare și funcționare a Uniunii Naționale a Barourilor din România (U.N.B.R.) și de desfășurare a ședințelor Consiliului U.N.B.R.,*

*Luând în examinare materialele scrise transmise Congresului de delegații care au propus adoptarea de hotărâri, rezoluții, apeluri privitoare la modificarea directă de către Congres a unor acte cu caracter infra-parlamentar care intră în competența Congresului dar și a unor acte normative cu impact asupra profesiei de avocat,*

*în aplicarea dispozițiilor art. 64 alin.(2) din Legea nr. 51/1995 pentru organizarea și exercitarea profesiei de avocat,*

**HOTĂRĂȘTE:**

**I. Cu privire la activitatea de conducere a profesiei de avocat**

 Art. 1. Se ia act de propunerile privind următoarele:

* 1. modificarea și completarea prevederilor Legii nr. 51/1995, depuse în preziua Congresului avocaților sau în Congres de delegați;
	2. modificarea și completarea prevederilor Statutului profesiei de avocat depuse în preziua Congresului avocaților sau în Congres de delegați;
	3. renegocierea Protocolului încheiat între U.N.B.R. și Ministerul Justiției referitor la onorariile pentru prestațiile din oficiu ale avocaților (majorarea onorariilor din oficiu, stabilirea unui plafon minim de 50% de acordare a onorariului pentru cazul în care se prezintă avocat ales, eliminarea limitei maxime a onorariilor, includerea onorariilor pentru curatela specială în același protocol, imposibilitatea reducerii onorariilor de către instanțele de judecată);
	4. semnarea de către U.N.B.R. și Consiliul Superior al Magistraturii (C.S.M.) a unui Ghid de bune practici, după modelul promovat de Baroul Cluj;
	5. adoptarea unei moțiuni privind declararea solidarității și susținerea demersurilor Uniunii Naționale a Judecătorilor din România (U.N.J.R.) în apărarea statului de drept, în menținerea echilibrului între puteri și în respectul față de drepturile omului;
	6. modificarea art. 90 lit. c) Noul Cod de Procedură Penală, în sensul de a se institui obligativitatea asistenței juridice a suspectului sau inculpatului în cursul judecății în cauzele în care legea prevede pentru infracțiunea săvârșită pedeapsa închisorii mai mare de 4 ani (în prezent, limita este de 5 ani);
	7. identificarea posibilităților de extindere a domeniului de activitate a Serviciului de Asistență Judiciară ;
	8. completarea Legii nr. 303/2004 privind statutul judecătorilor și procurorilor cu o prevedere care să dispună ca numirea în funcția de judecător sau procuror să fie condiționată de deținerea unei vechimi de cel puțin 5 ani în alte profesii juridice;
	9. înființarea unei structuri specializate, care să promoveze transparența activității organelor profesiei și a serviciilor aflate în slujba profesiei;
	10. înființarea unui centru pentru monitorizarea știrilor având legătură cu avocatura și avocații apărute în mass-media

Art. 2. Transmite propunerile prevăzute la art. 1, inclusiv cele reținute în Raportul de activitate al Consiliului U.N.B.R., aprobat prin Hotărârea Congresului avocaților nr. 1/25-26.03.2016, spre analiză și dezbatere în ședința Consiliului U.N.B.R. din data de 4-5 iunie 2016.

**II. Cu privire la activitatea Institutului de Pregătire și Perfecționare a Avocaților (I.N.P.P.A.)**

Art. 3. Se ia act de propunerile privind:

a. adaptarea curriculei prin creșterea proporției cursurilor on-line, la cel puțin o treime din total, în paralel cu limitarea orelor de atelier, care să fie obligatorii, sub sancțiunea neînscrierii la examen;

b. introducerea unui modul special de cultură juridică, având ca discipline științifice obligatorii „Istoria dreptului și a profesiei de avocat” și „Teoria generală a dreptului”.

Art. 4. Transmite propunerile prevăzute în art. 3 spre analiză Grupului de lucru constituit prin Decizia Comisiei Permanente nr. 73/29.01.2016, care are ca sarcină pregătirea unui proiect privind pregătirea inițială și continuă, ținând cont de noile realități din profesia de avocat, urmând ca un raport final al acestuia să fie dezbătut în ședința Consiliului U.N.B.R. din data de 4-5 iunie 2016.

**III. Cu privire la sistemul Casei de Asigurări a Avocaților (C.A.A.):**

Art. 5. Se ia act de propunerile privind:

* 1. trecerea de la principiul contributivității la principiul contractualității în sistemul C.A.A., care să permită inclusiv stabilirea unor pensii suplimentare;
	2. plata contribuțiilor la fondul de asigurări sociale al avocaților să se facă în raport de încasările efective, eliminându-se plafonul lunar minim (250 lei pentru avocații definitivi și 80 lei pentru avocații stagiari, în luna în care nu au fost realizate venituri);
	3. plata contribuției de 5% către fondul de rezervă al C.A.A. să se facă în funcție de veniturile din contribuțiile avocaților, nu din toate veniturile obținute de filiale;
	4. eficientizarea activității C.A.A. prin constituirea unei instituții financiare care să utilizeze lichiditățile din sistem;
	5. înființarea Casei de ajutor Reciproc a Avocaților și a Casei de Credit și Împrumut a Avocaților;
	6. prezentarea unui raport financiar-contabil al Complexului Balnear și de Recuperare CAA SRL, care să clarifice, inclusiv metoda de salarizare a administratorului acestuia;
	7. analizarea tuturor investițiilor realizate de C.A.A. și filiale și prezentarea unui raport care să evidențieze separat (C.A.A./filiale) și să cuprindă situația existentă, soluții în beneficiul asiguraților și eventual, responsabilii pentru situațiile constatate;
	8. înființarea unei comisii pentru investiții ale C.A.A.;
	9. stabilirea unor tarife diferențiate și a unor prețuri accesibile pentru avocați la Complexul Balnear și de Recuperare ”Corpore Sano” Techirghiol.

Art. 6. Se transmit Consiliului C.A.A. propunerile prevăzute în art. 5, în vederea analizei împreună cu consiliile de conducere ale filialelor C.A.A. și cu specialiști independenți, pentru redactarea unui raport cu privire la acestea, care să țină cont de impactul asupra sistemului centralizat al C.A.A. și să aibă atașat punctul de vedere al Comisie de Cenzori a C.A.A., care vor fi dezbătute în ședința Consiliului U.N.B.R. din data de 4-5 iunie 2016.

Art. 7. Soluțiile adoptate în urma dezbaterilor din ședința Consiliului U.N.B.R. se vor comunica delegaților la Congres, autori ai propunerilor.

Art. 8. Prezenta Hotărâre se afișează pe pagina web a Uniunii Naționale a Barourilor din România ([www.unbr.ro](http://www.unbr.ro/)) și se comunică prin e-mail barourilor, care vor asigura comunicarea hotărârii către membrii barourilor.

**pentru Prezidiul Congresului,**

**P R E Ş E D I N T E U.N.B.R.**

**Av. dr. Gheorghe FLOREA**